钦定古今图书集成/历象汇编/庶征典/第153卷 > 《宋史》 > 宋
## 钦定古今图书集成/历象汇编/庶征典/第153卷 > 《宋史》 > 宋

### 文帝时谣

按《宋书符瑞志》：文帝元嘉中，谣言“钱唐当出天子。”乃
于钱唐置戍军以防之。其后孝武帝即大位于新亭
寺之禅堂。“禅”之与钱，音相近也。

### 前废帝时谣

按《宋书符瑞志》，前废帝永光初，又谣言湘州出天子，
幼主欲南幸湘川以厌之。既而湘东王即尊位，是为
明帝。冀州有沙门法称将死，语其弟子普严曰：“嵩
皇神告我云：‘江东有刘将军，是汉家苗裔，当受天命。
吾以三十二璧镇金一饼，与将军为信’。”三十二璧者，
刘氏卜世之数也。普严以告同学法义，法义以十三
年七月，于嵩高庙石坛下，得玉璧三十二枚，黄金一
饼。汉中城固县水际忽有雷声，俄而岸崩，得铜钟十
二枚。

史臣谨按《冀州道人法称》所云“玉璧三十二枚，宋氏
卜世之数”者，盖卜年之数也。谓卜世者，谬其言耳。三
十二者，二三十则六十矣。宋氏受命，至于禅齐，凡六
十年云。